La guillotina del mestre

Em venia de gust veure la Guillotina del mestre Iago Pericot.  Sabia que no és teatre, que no em seria fàcil fer-ne una crítica... Però no podia ser qualsevol cosa. En Iago mai ha fet qualsevol cosa. De manera que, amb el meu Ramon (mòbil de 20 euros, sense permanència ni capacitats més enllà que fer i rebre trucades) me’n vaig anar cap al Mercat de les Flors. 

La vaig encertar de ple, primer perquè vaig coincidir amb un "petit apéro" que el Grec oferia als professionals,  amb cava d’aquell rosat tan bonic i unes gourmandises per acompanyar (sóc francòfona, ves!). I per fer-ho complet, em vaig trobar amb el meu altre mestre, Josep Anton Codina, assegut en un banquet, amb la seva germana, amb la Pepa Plana i el seu company, la Begoña... Què més podia desitjar? Doncs el Iago! I va venir. I va seure amb nosaltres. I ens vam disposar a tallar coses junts!

A hores d’ara tots deveu saber que la Guillotina de Iago Pericot és un instrument que pot insinuar coses políticament incorrectes, de manera que el millor és que tothom hi vagi, es concentri, pensi, premi l’ordinador i faci pujar la guillotina (un artefacte de 4 m d’alçada amb llumetes, és a dir, una guillotina-cabaret) sense fer massa comentaris. Però a mi em toca dir que hi ha teatre. Hi ha l’Oriol Pla, un Mestre de Cerimònies magnífic, que des d’aquí us recomano a tots de conèixer. Ell ens incita a pensar, ens guia, ens anima, impulsa, excita, estimula, encoratja d’una manera convincent i molt treballada, amb aires d'una crida de circ a veure o fer coses insòlites. L’havia vist en papers d’adolescent, però aquí, té una agilitat i un domini  fora de tota previsió.

Com que ja tenia l’experiència d’haver anat als M.u.r.s amb el Ramon, confesso que ho vaig disfrutar com si tingués un Android. Per no quedar-me enrere, vaig fer moure la meva copa de cava, a l’estil uija, com fèiem els de la meva generació a les festes quan ens havíem de concentrar i no teníem mòbils. I el que em va alliberar va ser veure que en Iago, als seus 85 anys (ho diu el Google, eh!) està en plena forma i amb tantes ganes com sempre de remoure consciències.

I una sorpresa: vaig saber que l’Oriol és fill del Quimet Pla. I és clar que en sap! Si ha nascut al bressol de Comediants! No sé si encara esteu a temps d’anar a veure la Guillotina al Mercat, però la faran a Tàrrega. I als voltants de l’11 de setembre. Tota una catarsi que ens fa molta falta, no us ho perdeu!
Teresa Bruna. Recomana, 13 juliol 2014.

______________________________________________________
Una catarsi col·lectiva
L'animós Iago Pericot convida a fer una catarsi col·lectiva, convidant a què tothom tregui la seva ràbia decapitant allò que més l'empipa. Pot ser un polític o una sensació. Pot ser la ràbia per la tecnologia que exclou als amics de la comunicació unipersonal o pot ser la ràbia a la feina que es pateix o a l'atur que desespera... Tot és amb la intenció de sortir depurat, com qui es fa una teràpia natural però amb una fulla d'afaitar que, físicament, cau prenent velocitat fins als peus de l'estructura. 

Un joc blanc per extirpar i fer comunió dels mals de tothom. De compartir-los amb un inequívoc punt lúdic. Coincideix amb la proposta de Xicu Masó i Carles Martínez a Els folls de Shakespeare que també incitaven al públic a decapitar males vibracions. Ara, amb Oriol Plà, la invitació a dir-hi la seva de la gent que envolta l'aparell és molt més espontani, sense necessitat de pressionar ningú. Txaààc! Té feina per anys si ha d'estalviar mals rotllos a la societat...
Jordi Bordes. Recomana, 16 juliol 2014.

